Na temelju članka 28. Statuta Općine Kolan („Službeni glasnik Zadarske županije” broj 8/13,

) Općinsko vijeće Općine Kolan na 2. sjednici održanoj dana 23. Svibnja 2016.

godine donosi

 **PRAVILNIK**

 **o kriterijima za nagrađivanje učenika i studenata**

 **Članak 1.**

Ovim Pravilnikom utvrđuju se uvjeti, kriteriji i način provedbe nagrađivanja najuspješnijih učenika

osnovnih i srednjih škola te studenata s prebivalištem na području Općine Kolan .

 **Članak 2.**

Nagrade najuspješnijim učenicima dodjeljuju se svake godine prigodom Dana Općine Kolan ili iznimno, nekom drugom svečanom prigodom.

Odluku o nagrađivanju, te vrsti i iznosu nagrade (ukoliko se radi o novčanoj nagradi) u skladu s proračunskim mogućnostima, donosi općinski načelnik.

Prije donošenja odluke o nagrađivanju, a u svrhu izbora kandidata, općinski načelnik raspisuje natječaj, koji se objavljuje u dnevnom tisku, na službenoj internetskoj stranici Općine Kolan te na oglasnim pločama Općine Kolan, s uputom o uvjetima i dokumentaciji te rokom za podnošenje prijava.

 **Članak 3.**

Prijave na natječaj podnose se Jedinstvenom upravnom odjelu Općine Kolan (dalje: Odjel).

Odjel na temelju podnijetih prijava dostavlja načelniku listu kandidata koji zadovoljavaju uvjetima natječaja.

 **Članak 4.**

Nagradu može dobiti učenik ili student državljanin Republike Hrvatske koji ima prebivalište na području Općine Kolan, školuje se u Republici Hrvatskoj ili izvan Republike Hrvatske, a nije ponavljao niti jednu godinu prethodnog školovanja ili studija.

 **Članak 5.**

Pravo na nagradu za uspjeh u osnovnoj školi, a na prijedlog ravnatelja, stječe učenik koji je u tekućoj godini završio osnovnu školu i koji je tijekom svih osam godina školovanja ostvario uspjeh od 4,9 i više ili najuspješniji učenik koji je ostvario najviši prosječni uspjeh tijekom svih godina školovanja.

 **Članak 6.**

Pravo na nagradu za uspjeh u srednjoj školi stječe dva redovna učenika koji su u tekućoj godini završili srednju školu i koji su tijekom sve tri godine (odnosi se na učenike trogodišnjih srednjih škola) ili sve četiri godine (odnosi se na učenike četverogodišnjih srednjih škola) ostvarili prosječni uspjeh od 4,5 ili više.

 **Članak 7.**

Posebno će se nagraditi učenik osnovnih ili srednjih škola koji se na temelju postignutog uspjeha na županijskom natjecanju plasira na državno natjecanje, odnosno učenici osnovnih i srednjih škola koji su osvojili jedno od prva tri mjesta na županijskim natjecanjima.

 **Članak 8.**

Pravo na nagradu za uspjeh na studiju stječu dva redovna studenta koji su u tekućoj godini završili godinu studija u trajanju od 12 mjeseci i koji su u toj studijskoj godini ostvarili najviši prosječan uspjeh.

 **Članak 9.**

Pravo na nagradu za uspjeh stječe učenik koji se školuje izvan Republike Hrvatske, a u tekućoj godini je završio školovanje i koji je za svaku godinu školovanja ostvario prosječan uspjeh koji iznosi minimalno 95 % od maksimalno mogućeg u toj ustanovi.

Pravo na nagradu stječe student koji se školuje izvan Republike Hrvatske, koji je u tekućoj godini završio godinu studija u trajanju od 12 mjeseci i koji je ostvario prosječan uspjeh koji iznosi minimalno 95% od maksimalno mogućeg na tom studiju.

 **Članak 10.**

Učenici srednjih škola i studenti se za nagrade kao kandidati prijavljuju sami.

 **Članak 11.**

Općinski načelnik donosi Zaključak o objavi natječaja, imenuje Povjerenstvo za provedbu natječaja, utvrđuje novčani iznos nagrade, te po dostavljenom prijedlogu Povjerenstva donosi konačnu odluku o izboru nagrađenih učenika i studenata i načinu dodjele nagrade.

 **Članak 12.**

Prijavi za natječaj uz ispunjeni obrazac prijave treba priložiti:

- potvrdu MUP-a o prebivalištu na području Općine,

- presliku domovnice,

- presliku svjedodžbi - za učenike osnovnih i srednjih škola,

- presliku potvrde fakulteta o položenim ispitima - za studente.

Nepravovremene i nepotpune prijave neće se razmatrati.

Učenici i studenti koji se školuju izvan Republike Hrvatske dokumentaciju iz stavka 1. ovog članka dužni su dostaviti na hrvatskom jeziku ovjerenu od strane sudskog tumača kao i važeći sustav ocjenjivanja u ustanovi u kojoj se školuju.

 **Članak 13.**

Ovaj Pravilnik objavit će se, na službenoj internetskoj stranici Općine i oglasnim

pločama Općine, a stupa na snagu osam dana od dana objave u Službenom glasniku Zadarske županije.

Klasa:602-01/16-01/02

Ur. broj:2198/33-40-16-1

U Kolanu, 23. svibnja. 2016. godine

OPĆINSKO VIJEĆE

OPĆINE KOLAN

PREDSJEDNIK

Branimir Tauzer